A Borsod-Abaúj-Zemplén Megyei Regionális Vállalkozásfejlesztési Központ megalakulása, bemutatása

Az Európai Gazdasági Közösség által 1990-ben indított Phare (Lengyelország - Magyarország Gazdasági Rekonstrukciójának Programja) program keretén belül országosan elsőként indult el a kis- és középvállalkozás-fejlesztési program. A program alapvető célja az volt, hogy elindítsa egy olyan intézmény-rendszer kialakítását, amely segítséget nyújt a kis- és közepes vállalkozások létesítéséhez és támogatja a már működő vállalkozásokat.

A Phare programnak megfelelően a magyar kormány a Magyar Vállalkozásfejlesztési Alapítványt (MVA) bízta meg a program beindításával és koordinálásával.

Az MVA által 1991. évben kiírt pályázatra Borsod-Abaúj-Zemplén megye sikerrel pályázott, és országosan elsők között (Szabolcs-Szatmár-Bereg, Tolna, Szolnok, Fejér, Somogy, Borsod-Abaúj-Zemplén) kapott lehetőséget arra, hogy létrehozza azt a szervezetet, amely jelentős anyagi támogatás mellett segíti a megyében a vállalkozások megalapítását, illetve támogatását.

1991-1996. években minden megyében létrejöttek azok az alapítványok, amelyek működtetik a megyei vállalkozásfejlesztési központokat. Ma már az MVA és megyei vállalkozásfejlesztési központok országos hálózata alakult ki. Az országos hálózati rendszer közel 200 településen nyújt szolgáltatást a vállalkozások számára.

Borsod-Abaúj-Zemplén megyében 1991-től, a megalakulás évétől folyamatosan épült ki a megyei szervezeti struktúra. A megyei szervezeti struktúra decentralizált formában valósult meg, ami a megyei és öt térségi alapítvány által működtetett operatív szervezetet takar (Megyei Alapítvány, térségi alapítványok: Abaúj, Dél-Borsod, Ózd, Zemplén,).

(Vissza a főoldalra)